b"\n_START_ARTICLE_\nFundaci\xc3\xb3 Dr. Antoni Esteve\n_START_SECTION_\nHist\xc3\xb2ria\n_START_PARAGRAPH_\nLa Fundaci\xc3\xb3 es cre\xc3\xa0 l\xe2\x80\x99any 1983 per iniciativa dels fills del Dr. Antoni Esteve i Subirana, per tal d\xe2\x80\x99honorar la figura d\xe2\x80\x99aquest farmac\xc3\xa8utic, investigador i empresari, centrant-se espec\xc3\xadficament en un element cabdal de la seva personalitat: l\xe2\x80\x99amor i el respecte per la ci\xc3\xa8ncia. Des dels seus inicis, la fundaci\xc3\xb3 ha aconseguit mantenir un nombre creixent d\xe2\x80\x99activitats, que l\xe2\x80\x99any 2016 van arribar a 121 entre publicacions i activitats presencials.\xc2\xa0\n_START_SECTION_\nObjectius\n_START_PARAGRAPH_\nEn l\xc3\xadnia amb els principis que regeixen la seva creaci\xc3\xb3, la Fundaci\xc3\xb3 Dr. Antoni Esteve centra la seva activitat en la ci\xc3\xa8ncia en general i, amb especial \xc3\xa8mfasi, en el camp de la farmacologia. La Fundaci\xc3\xb3 promou la comunicaci\xc3\xb3 entre els professionals mitjan\xc3\xa7ant l'organitzaci\xc3\xb3 de simposis internacionals, taules rodones i grups de discussi\xc3\xb3. Aix\xc3\xad mateix, promou la comunicaci\xc3\xb3 cient\xc3\xadfica en un sentit m\xc3\xa9s ampli mitjan\xc3\xa7ant la publicaci\xc3\xb3 de monografies  que resumeixen els continguts de les taules rodones, llibres que cobreixen les contribucions als simposis, quaderns centrats en el m\xc3\xb3n de la ci\xc3\xa8ncia i publica articles sobre les seves activitats en diverses revistes cient\xc3\xadfiques. Una forma particular de compartir la ci\xc3\xa8ncia la proporciona una col\xc2\xb7lecci\xc3\xb3 titulada \xe2\x80\x9cPharmacotherapy Revisited\xe2\x80\x9d. Aquests llibres inclouen al voltant d\xe2\x80\x99una trentena d\xe2\x80\x99articles seleccionats per cient\xc3\xadfics de prestigi, com a documents clau pel desenvolupament d\xe2\x80\x99alguna branca de la farmacoter\xc3\xa0pia. Alhora contribueix a difondre el treball cient\xc3\xadfic de qualitat atorgant un premi, cada dos anys, al millor article sobre farmacologia publicat per autors espanyols._NEWLINE_Una altra activitat de car\xc3\xa0cter m\xc3\xa9s docent \xc3\xa9s l'organitzaci\xc3\xb3 de seminaris de formaci\xc3\xb3 adre\xc3\xa7ats a potenciar compet\xc3\xa8ncies que no estan suficientment cobertes pels programes de grau universitari. Aquests seminaris es fan majorit\xc3\xa0riament a Espanya, per\xc3\xb2 tamb\xc3\xa9 a pa\xc3\xafsos estrangers, europeus o americans. Una activitat a mig cam\xc3\xad entre la doc\xc3\xa8ncia i la comunicaci\xc3\xb3 cient\xc3\xadfica s\xc3\xb3n les trobades amb experts en les quals un grup restringit d\xe2\x80\x99investigadors espanyols s\xc3\xb3n invitats a una reuni\xc3\xb3 amb un cient\xc3\xadfic estranger de particular renom en el seu camp de treball._NEWLINE_Finalment, cal esmentar les m\xc3\xbaltiples col\xc2\xb7laboracions de la Fundaci\xc3\xb3 amb universitats, societats cient\xc3\xadfiques i institucions de recerca o de suport a la ci\xc3\xa8ncia que donen suport a la investigaci\xc3\xb3. Aquestes col\xc2\xb7laboracions sovint donen lloc a publicacions cient\xc3\xadfiques."